Na osnovu članova 33. Statuta Općine Stari Grad Sarajevo („Službene novine Kantona Sarajevo“, broj: 20/24) i člana 6. Pravilnika o stipendiranju učenika/šegrta iz oblasti deficitarnih zanata-obrta/zanimanja („Službene novine Kantona Sarajevo“, broj: 32/24 i 10/25), i Uredbe o zaštiti tradicionalnih i starih zanata („Službene novine Kantona Sarajevo“, broj: 28/22), Općinski načelnik putem Službe za obrazovanje, kulturu, sport i mlade, raspisuje:

**JAVNI POZIV**

 **za dodjelu stipendija učenicima iz oblasti deficitarnih zanata-obrta/zanimanja u školskoj 2025/2026. godini**

**I - PREDMET JAVNOG POZIVA**

Predmet ovog Javnog poziva je način i kriteriji stipendiranja učenika iz oblasti deficitarnih zanata-obrta/zanimanja koji se nalaze na redovnom školovanju u srednjim stručnim školama i šegrta koji zvanje stiču kod majstora starih zanata.

**II – OPĆI KRITERIJI ZA DODJELU FINANSIJSKIH SREDSTAVA**

Opći kriteriji za dodjelu stipendija iz Budžeta Općine Stari Grad Sarajevo učenicima iz oblasti deficitarnih zanata-obrta/zanimanja koji se nalaze na redovnom školovanju u srednjim stručnim školama i šegrtima koji zvanje stiču kod majstora starih zanata, su sljedeći:

1. da su državljani Bosne i Hercegovine;
2. da su stanovnici Općine Stari Grad Sarajevo u trajanju od najmanje 12 (dvanaest) mjeseci do dana podnošenja aplikacije za dodjelu stipendije;
3. da su redovni učenici I, II i III razreda srednjih stručnih škola (deficitarni obrti /zanimanja), sa najmanjom prosječnom ocjenom 3,00 (obrazovanje u trogodišnjem trajanju);
4. da su šegrti, koji zvanje stiču kod majstora starih zanata-obrta (stari tradicionalni obrti), a da nisu stariji od 20 godina prilikom podnošenja zahtjeva.

Pravo na stipendiranje imaju učenici/šegrti koji se školuju za sljedeća zanimanja:

1. deficitarni obrti: vodoinstalater, keramičar, električar, tapetar, dekorater, optičar, obućar, limar, bravar, staklar, hemijski čistač, zlatar, slikar na tekstilu i tekstilnim vlaknima i keramici;
2. stari tradicionalni obrti: filigranist, kujundžija, graver, kazandžija, puškar, krojač narodnih nošnji i odijela, krznar, krojač krzna i kože, remenar, sedlar, rukavičar, kapar, šeširdžija, proizvođač papuča (papudžija), časovničar (sahadžija), staklar, obrađivač optičkog stakla, staklopuhač, jorgandžija, oštrač, kovač, tašnar, izrađivač nanula i klompi, dimnjačar, brijač, užar i izrađivač vrpci (gajtandžija), bojadžija, kaligraf i grnčar.

**III – DOKUMENTACIJA KOJOM SE DOKAZUJU OPĆI USLOVI IZ TAČKE II OVOG**

 **JAVNOG POZIVA**

Uz popunjenu aplikaciju koja je sastavni dio Javnog poziva, za prijavu na isti, aplikant je obavezan dostaviti sljedeću dokumentaciju (originale ili ovjerene kopije), kako slijedi:

1. uvjerenje o državljanstvu ili rodni list sa navedenom činjenicom o državljanstvu kandidata za stipendiju ne starije od 6 mjeseci;
2. uvjerenje o kretanju kandidata za stipendiju ne starije od 30 dana (MUP KS; PU Stari Grad);
3. potvrdu o upisu kandidata u tekuću školsku godinu, izdatu od nadležne institucije (škole) sa naznakom da prvi put upisuje razred;
4. uvjerenje o postignutom uspjehu kandidata za stipendiju u prethodnoj školskoj godini (za učenike prvog razreda srednje škole svjedočanstvo IX razreda osnovne škole);
5. dokaz o učešću i postignutim rezultatima na općinskom, kantonalnom, federalnom, državnom i međunarodnom takmičenju za prethodnu školsku godinu, potvrda ili diploma izdata od strane nadležne institucije (resorno ministarstvo, strukovni savez,...);
6. dokaz da kandidat ima završenu osnovnu muzičku školu (Uvjerenje o završenoj osnovnoj muzičkoj školi izdato od strane nadležne institucije);
7. dokaz da kandidat ima status perspektivnog sportiste ostvaren u prethodnoj školskoj godini (Uvjerenje izdato od strane nadležnog ministarstva);
8. dokaz da je kandidat bez jednog ili oba roditelja (Izvod iz matične knjige umrlih);
9. izjava kandidata kojom se daje saglasnost da se njegovi podaci mogu obrađivati u skladu sa Zakonom o zaštiti ličnih podataka, za maloljetne kandidate Izjavu daje roditelj/staratelj i ista treba biti ovjerena od strane nadležne općinske službe;
10. potvrda o otvorenom računu na ime aplikanta.

**Napomena 1:**

Šegrti obuhvaćeni ovim vidom obrazovanja obavezni su dostaviti potvrdu o redovnom pohađanju majstorskog zanata izdatu od strane majstora-obrtnika (registrovan u Obrtničkoj komori u Kantonu Sarajevo) i Izjavu odgovornosti šegrta-aplikanta (roditelj/staratelj za maloljetnika) o redovnom pohađanju majstorskog zanata.

**Napomena 2.**

Kandidat koji ostvari pravo na stipendiju, prije potpisivanja ugovora u obavezi je dostaviti:

1. Izjavu o odgovornosti da kandidat za stipendiju nije ostvario pravo na stipendiju po istom osnovu od druge institucije, u tekućoj školskoj godini (za maloljetne kandidate Izjavu daje roditelj/staratelj i ista treba biti ovjerena od strane nadležne općinske službe).

**IV – DODATNI KRITERIJI ZA DODJELU STIPENDIJA**

Pored općih kriterija koje aplikant mora ispuniti, boduju se dodatni kriteriji, kako slijedi:

a) bodovi po osnovu rezultata u učenju:

- za učenike I razreda srednje škole prosječna ocjena u završnom razredu osnovne škole zaokružena na dvije decimale i pomnožena sa 9 (prosječna ocjena x 9) bodova;

 - za učenike II i III razreda srednje škole prosječna ocjena u prethodnoj školskoj godini zaokružena na dvije decimale i pomnožena sa 10 (prosječna ocjena x 10) bodova.

 b) bodovi za šegrte

- šegrti koji zvanje stiču kod majstora starih zanata boduje se prosječna ocjena postignuta u posljednjem završenom razredu osnovne škole, zaokružena na dvije decimale i pomnožena sa 9 (prosječna ocjena x 9) bodova.

Po osnovu rezultata postignutih na takmičenjima iz prethodne školske godine:

Od 1. do 3. mjesta za učenike srednjih škola:

* kantonalno takmičenje od 3 do 5 bodova;
* federalno takmičenje od 5 do 7 bodova;
* državno takmičenje od 7 do 9 bodova;
* međunarodno takmičenje od 10 do 12 bodova.

Za učešće na takmičenjima:

* kantonalno takmičenje 1 bod;
* federalno takmičenje 2 boda;
* državno takmičenje od 3 boda;
* međunarodno takmičenje od 4 boda.

Ukoliko prijavljeni kandidati imaju jednak broj bodova, prednost će imati onaj kandidat koji ima više bodova po osnovu rezultata u učenju.

**V – IZNOS FINANSIJSKIH SREDSTAVA**

Visina mjesečne stipendije učenicima iz oblasti deficitarnih zanata-obrta/zanimanja iznosi 200,00 KM. Stipendije se dodjeljuju za tekuću školsku godinu i isplaćuju se za devet mjeseci u kojima se nastava odvija (septembar-decembar; februar-juni).

**VI – NAČIN I ROK PODNOŠENJA PRIJAVA**

Javni poziv se objavljuje u jednom dnevnom listu i na web stranici Općine Stari Grad Sarajevo.

Rok za podnošenje prijava je 15 dana od dana objavljivanja.

Prijava sa neophodnom dokumentacijom se podnosi na propisanom obrascu koji se može preuzeti u šalter sali Općine Stari Grad Sarajevo, na protokol Općine (šalter broj 4 i/ili na web-stranici Općine [www.starigrad.ba](http://www.starigrad.ba)) ili putem pošte na adresu:

**Općina Stari Grad Sarajevo**

**Služba za obrazovanje, kulturu, sport i mlade**

**(sa naznakom: Javni poziv za dodjelu stipendija učenicima iz oblasti deficitarnih zanata-obrta/zanimanja u školskoj 2025/2026. godini)**

**Ulica Zelenih beretki broj 4**

**71000 Sarajevo**

Dostavljeni dokumenti se neće vraćati kandidatu nakon završene konkursne procedure. Kandidati koji su ostvarili pravo potpisuju ugovor o dodjeli stipendije kojim se regulišu međusobna prava i obaveze učenika/studenta i Općine Stari Grad Sarajevo. Ugovor potpisuje učenik/student, ukoliko se radi o maloljetnom licu roditelj/staratelj i Općinski načelnik u ime Općine Stari Grad Sarajevo.

Nepotpune i neblagovremene prijave neće se uzeti u razmatranje.

Svaki učesnik u javnom pozivu koji nije ostvario pravo na stipendiju bit će pismeno obaviješten o rezultatima javnog poziva i isti može podnijeti prigovor za zaštitu svojih prava Drugostepenoj stručnoj komisiji Općine Stari Grad Sarajevo u roku od 8 (osam) dana od dana prijema obavještenja. Odluka Drugostepene stručne komisije Općine Stari Grad Sarajevo je konačna.

Za sve dodatne informacije kandidati se mogu obratiti Službi za obrazovanje, kulturu, sport i mlade na brojeve telefona: **033/282-324 i 033/282-365.**

**OPĆINSKI NAČELNIK**

 **Irfan Čengić**

Broj: 01-04-4-2896/25

Datum: 10.10.2025. godine